Ορίζει τις γενικές κατευθυντήριες οδηγίες για μια νέα πολιτική της Ευρωπαϊκής Ένωσης (ΕΕ) σχετικά με την περιοχή της Αρκτικής* που θα εστιάσει σε τρεις βασικούς τομείς: 1. κλιματική αλλαγή και περιβαλλοντική προστασία· 2. βιώσιμη ανάπτυξη· και 3. διεθνή συνεργασία. Κλιματική αλλαγή και περιβαλλοντική προστασία Η κλιματική αλλαγή στην περιοχή προχωρά με πιο εντατικούς ρυθμούς και πιο ολοκληρωτικά από ποτέ άλλοτε. Καθώς οι προειδοποιήσεις συνεχίζονται, τα καλοκαίρια χωρίς πάγους στην Αρκτική μπορεί να ξεκινήσουν ακόμα και στα επόμενα 20 με 40 χρόνια. Η ίδια η περιοχή της Αρκτικής συμβάλλει επίσης στην κλιματική αλλαγή, εξαιτίας της σταδιακής απελευθέρωσης αερίων του μεθανίου καθώς ανεβαίνει η θερμοκρασία της περιοχής. Με σκοπό να βοηθήσει τον πληθυσμό της περιοχής της Αρκτικής να αναπτύξει μια φιλόδοξη πολιτική προσαρμογής στην κλιματική αλλαγή, η ΕΕ είναι έτοιμη να συνεργαστεί με τις χώρες της Αρκτικής, τους τοπικούς πληθυσμούς και τις αυτόχθονες κοινότητες προκειμένου: να θεσπίσουν διεθνή μέτρα για τον περιορισμό των εκπομπών μαύρου άνθρακα* και μεθανίου· να στηρίξουν τη διεθνή πρόσβαση σε ερευνητικές εγκαταστάσεις στην περιοχή της Αρκτικής (με ερευνητικούς σταθμούς, επιστημονικά σκάφη, παρατηρήσεις μέσω δορυφόρων στο πλαίσιο του προγράμματος Copernicus); να δημιουργήσουν ένα δίκτυο θαλάσσιων προστατευόμενων περιοχών και μια διεθνή συμφωνία για την καταπολέμηση της άναρχης αλιείας στον κεντρικό Αρκτικό Ωκεανό. Βιώσιμη ανάπτυξη Η ΕΕ μπορεί να συμβάλει στις ανάγκες της Αρκτικής όσον αφορά τη βελτίωση της κοινωνικο-οικονομικής ανθεκτικότητας*, με επιστημονικά, ερευνητικά και καινοτόμα έργα. Καθώς η περιοχή της Αρκτικής πάσχει από έλλειψη επενδύσεων, η στρατηγική της ΕΕ: θα ανακατευθύνει μέσα χρηματοδότησης της ΕΕ για τη στήριξη της ανάπτυξης καινοτομίας και υποδομών προκειμένου να βελτιωθούν οι μεταφορικές συνδέσεις και οι επιχειρηματικές δραστηριότητες· θα αναδιαμορφώσει το πρόγραμμα Copernicus και θα κατευθύνει την έρευνα προς τον τομέα της ασφάλειας των θαλασσών μέσω κυκλοφορίας σκαφών για ελέγχους και παρακολούθηση. Διεθνής συνεργασία Η ΕΕ θα συνεχίσει να συμμετέχει σε διεθνή φόρουμ σχετικά με την Αρκτική, όπως το Αρκτικό Συμβούλιο, το Ευρωαρκτικό Συμβούλιο της Θάλασσας του Μπάρεντς και τη Βόρεια Διάσταση. Επίσης, η ΕΕ: θα συνεργαστεί με άλλες χώρες, όπως η Ιαπωνία, η Ινδία και η Κίνα, σχετικά με την επιστήμη και την έρευνα· θα συζητήσει με αυτόχθονες πληθυσμούς και τοπικές κοινότητες της περιοχής της Αρκτικής για να διασφαλίσει ότι τα δικαιώματά τους γίνονται σεβαστά και ότι οι απόψεις τους αντικατοπτρίζονται στην εφαρμογή των πολιτικών της ΕΕ. Χρηματοδότηση από την ΕΕ Η ΕΕ αποτελεί έναν από τους μεγαλύτερους παράγοντες στην έρευνα σχετικά με την Αρκτική: από το 2002, 200 εκατομμύρια ευρώ έχουν εγκριθεί από τον προϋπολογισμό της ΕΕ. Κατά την περίοδο από το 2014 έως το 2020, πάνω από 1 δισεκατομμύριο ευρώ από τα Ευρωπαϊκά Διαρθρωτικά και Επενδυτικά Ταμεία επενδύονται στην περιοχή σε στρατηγικούς τομείς, όπως η έρευνα και η καινοτομία, η υποστήριξη σε μικρές επιχειρήσεις και η καθαρή ενέργεια.